淮陰侯廟
作者：梅堯臣
朝代：宋

paragraphs: 韓信未遇時，忍饑坐垂釣。
歸來淮陰市，又復逢惡少。
使之出胯下，一市皆大笑。
龍蛇忽雲騰，蛭螾豈能料。
亡命乃爲將，出奇還破趙。
用兵不患多，所向孰敢摽。
功名塞天地，翦刈等蒿藋。
於今千百年，水上見孤廟。
鷺銜葭下魚，相呼尚鳴叫。
高皇四海平，有酒不共釂。
古來稱英雄，去就可以照。